14.Gantañ ur c'hleñv en e zorn, hag eñ e gwall stourmad  Tud varv en-dro dezhañ, e roched leun a wad  Echu eo gant ma den paour ! echu ! " a lavare  Ha d'an eginad nevez oa dime'et adarre    15.Ken e oe kaset keloù, keloù mat dre ar vro :  "Echuet eo ar brezel ! deut ar marc'heg en-dro !  Deut eo en-dro d'ar maner, heg eñ drev ha divank  Mont a ra en noz gentañ da ved e blac'h yaouank"    16.Dre ma tostae ouzh ker 'gleve son ar c'hwitoù  Luc'hañ wele ar maner  gant ar goulaouennoù  "Eginanerien laouen, ha pa m'oc'h war vale  Pezh a vat e lec'h oc'h bet ? pe son a glevan-me ?    17.- Son ar c'hwitourien, aotrou, o seniñ daou-ha-daou  "Emañ ar soubenn dre laezh o vont war an treuzoù"  Son ar c'hwitourien, avat, o seniñ tri-ha-tri  "Emañ ar soubenn dre laezh o vont tre 'barzh an ti"    III    18.Pa oa peorien an eured ouzh an daol er maner  Erruas un truant kaezh o c'houlenn degemer  "Ha me c'hallfe  kaout boued ha bout digemeret ?  Setu an abardaez-noz, n'ouzon pelec'h monet    19.- E-leal, paour-kaezh truant, degemer e kefot  Ha kevred gant ar re all ouzh an daol e koaniot  Tostait eta, den mat, ha deuit tre 'barzh an ti  Va fried kerkent ha me, ni ya d'ho servijiñ"    20.Benn ar c'hentañ diaze, hi he deus goulennet :  "Petra c'hoarv' ganeoc'h, paour-kaezh, ha pa na zañset ket ?  - Netra c'hoarv' ganin, itron, pa na zañsan ket-me  Nemet sabatuet on  gant skuizhder o vale"    21.Benn an eilvet diaze e c'houlennas gantañ :  "Skuizh emaoc'h atav, den mat, pa na zañset ket ?  - Skuizh emaon atav, avat, pa ne zañsan, itron,  Skuizh emaon, heg ouzhpenn-se tenn eo va c'halon"    22.Benn an deirvet diaze, en ur c'hoarzhin e-leal,  Hi a lavaras dezhañ : "Deuit ganin da zañsal  - Honnezh eo din un enor ha ne zelle'an ket  Hogen na in d'ho tinac'h, na den seven ebet"    23.Ha tra ma oant gant ar bal, war  he zu o stouiñ,  'Grozmolas e pleg he skouarn, o c'hoarzhin glas outi :  "Pale 'mañ ar walenn aour 'poa bet diganin-me  War dreuzoù dor ar sal-mañ, bloaz zo, deiz evit deiz ?"    24.Hag hi kroaziañ he daouarn o sellet trema 'n nec'h :  "Betek vremañ, ma Doue, am boa bevet dinec'h !  Me 'venne bout intañvez, ha bez din daou bried !  - Gwall vennet hoc'h eus, va dous, n'hoc'h eus hini ebet !"    25.Hag eñ da denn ur c'hour-gleñv deus dindan e chupenn  Ha  da skeiñ gant an itron betek poull he c'herc'henn  Ken e teuas da stouiñ war he daoulin soublik :  "Ma Doue, 'me, ma Doue !" - hag hi da vervel mik        IV    26.E Daoulas zo ur Werc'hez e iliz 'n abati  Ur sei'enn glas-alaouret rumenluiet ganti  Mar 'teus-te c'hoant da c'houzout piv en deus he gouestlet  Goul' gant ar manac'h nec'het zo a-us hi stouet